આવા દરેક કોષના કેન્દ્રસ્થાને ‘ડીએનએ’ નામના અણુઓ રહેલા હોય છે. આવો એક એક અણુ પણ બીજા લાખો પરમાણુઓનો બનેલો હોય છે. ખરેખર તો તે એક શ્રૃંખલા સ્વરૂપે જ હોય છે અને બે સાપ એક બીજાને વીંટળાયેલા હોય તેવો તેનો આકાર છે. કોષનું આગળનું કામકાજ કેમ ચાલે, અથવા તેનો ભવિષ્યનો વિકાસ કેમ થાય તે અંગેની સઘળી જીનેટિક માહિતી અથવા સૂચનાઓ આ ડીએનએ અણુઓમાં સંગ્રહાયેલી હોય છે. આ અણુનું મુખ્ય કાર્ય જ લાંબા સમય માટેની માહિતી અને સૂચનાઓનો સંગ્રહનું છે. એટલે, ગમે તે પ્રાણીનો જન્મ, તેનો આગળનો વિકાસ અને તેના દેહના કાર્યો વગેરે કેમ ચાલશે આ બધી માહિતી પ્રાણીનો જન્મ થતા, તેના કોષોમાં રહેલા ડીએનએમાં જ એકત્ર હોય છે. ડીએનએના એવા ભાગ જ્યાં આ માહિતી ભેગી થયેલી હોય તેને ‘જીન્સ’ કહેવાય છે.